SKRIFTLIG FORESPØRGSEL E-1829/01

af Lousewies van der Laan (ELDR) til Kommissionen

(22. juni 2001)

Om: Anerkendelse af ægteskab og skridt til ligebehandling

Domstolen har for nylig i en dom om registreret partnerskab fastslået, at ægteskab generelt defineres som en forening af to personer af forskelligt køn. Nederlandene har som bekendt for nylig givet homoseksuelle borgere mulighed for at indgå borgerligt ægteskab, men i øjeblikket er Nederlandene det eneste land i verden, der har gjort det.

Dommen om registreret partnerskab har skabt en vis forvirring om, hvordan Kommissionens fortolkning vil blive. Kan Kommissionen bekræfte, at alle dets gifte ansatte vil blive behandlet ens uanset deres seksuelle orientering eller deres partners køn? Desuden bedes Kommissionen oplyse, hvilke skridt der bliver taget med hensyn til at sikre ligebehandling af gifte og ugifte ansatte, herunder ansatte med et registreret partnerskab, der ikke er et ægteskab.

Svar afgivet på Kommissionens vegne af Neil Kinnock

(18. september 2001)

Den domstolsafgørelse, som det ærede medlem henviser til, vedrører definitionen af ægteskab i medlemsstaterne og foregiver ikke at indeholde noget om, hvordan denne term skal fortolkes i fællesskabslovgivningen. Definitionen blev givet i en sag vedrørende registrerede partnerskaber mellem personer af samme køn og deres rettigheder. Sagen blev indbragt, før personalevedtægten blev ændret, med det formål at undgå forskelsbehandling på grundlag af seksuel orientering.

På baggrund af den nye situation vedrørende ægteskab i Nederlandene har Kommissionen foreslået lederne af administrationen i alle EU-institutioner, at der vedtages en ensartet praksis, hvorefter disse ægteskaber anerkendes i forbindelse med personalevedtægten. Indtil der findes en interinstitutionel løsning, har Kommissionen til hensigt at se positivt på henvendelser fra tjenestemænd, lige så snart der er nået klarhed over visse juridiske detaljer.

I den hvidbog om reformstrategien, som Kommissionen vedtog den 1. marts 2000(1), fastslås det, at betingelserne for anerkendelse af ansattes faste parforhold (heteroseksuelle og homoseksuelle parforhold) vil blive fastsat i personalevedtægten. En af de løsninger, der kan komme på tale, er, at der fastlægges en anerkendelsesprocedure udelukkende med henblik på håndhævelse af rettigheder og pligter i vedtægten gældende for personalet ved EU-institutionerne. Denne procedure ville i så fald gælde for alle parforhold, uanset om og i hvilket omfang de er anerkendt i medlemsstaterne.

Det er selvfølgelig vigtigt for EU-institutionerne, at der vedtages en juridisk holdbar definition, og derfor blev det i Kommissionens høringspapir om ligestilling(2) fra november 2000 meddelt, at der ville blive iværksat en undersøgelse af de juridiske aspekter af en sådan ordning, f.eks. hvordan en sådan anerkendelse af disse parforhold ville indvirke på de rettigheder, som er indeholdt i medlemsstaternes nationale lovgivning. Formålet med undersøgelsen er at finde frem til en acceptabel løsning, der gør det muligt at undgå, at de ansatte forskelsbehandles på grund af deres nationalitet, og som samtidig giver passende rettigheder og pligter til de anerkendte parforhold.

Med henblik herpå er juridiske eksperter i medlemsstaterne blevet anmodet om at redegøre for den juridiske situation i de enkelte lande.

Så snart alle udestående spørgsmål er løst, vil Kommissionen overveje, hvordan man bedst anerkender registrerede ikke-ægteskabelige parforhold, og fremsætte formelle forslag.

(1) KOM(2000) 200.

(2) SEK(2000) 2085.